钦定古今图书集成/明伦汇编/闺媛典/第329卷 > 许穆夫人
## 钦定古今图书集成/明伦汇编/闺媛典/第329卷 > 许穆夫人

按刘向《列女传》：“许穆夫人者，卫懿公之女，许穆公之
夫人也。初，许求之齐，亦求之懿公，将与许女，因其傅
母而言曰：‘古者诸侯之有女子也，所以苞苴玩弄，系
援于大国也。今者许小而远，齐大而近，若今之世，强
者为雄。如使边境有寇戎之事，维是四方之故，赴告
大国，妾在不犹愈乎？今舍近而就远，离大而附小，一
旦有车驰之难，孰可与虑社稷’？”卫侯不听，而嫁之于
许。其后翟人攻卫，大破之，而许不能救。卫侯遂奔走，
涉河而南至楚丘。齐桓往而存之，遂城楚丘以居。卫
侯于是悔不用其言。当败之时，许夫人驰驱而吊唁
卫侯，因疾之而作《诗》云：载驰载驱，归唁卫侯。驱马悠
悠，言至于漕。大夫跋涉，我心则忧。既“不我嘉，不能旋反。”“视尔不臧，我思不远。”君子善其慈惠而远识也。